32000R1613
L 185/38
JURNALUL OFÍCIAL AL UNIUNII EUROPENE
REGULAMENTUL (CE) NR. 1613/2000 AL COMISIEI
din 24 iulie 2000
de derogare de la Regulamentul (CEE) nr. 2454/93 în ceea ce privește definirea conceptului de „produse originare” folosit în cadrul sistemului de preferințe tarifare generalizate pentru a ține cont de situația specială a Laosului în ceea ce privește anumite produse textile exportate către Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (1), astfel cum a fost modificat ultima dată prin Regulamentul (CE) nr. 955/1999 al Parlamentului European și al Consiliului (2), în special articolul 249,
având în vedere Regulamentul (CEE) nr. 2454/93 al Comisiei din 2 iulie 1993 de stabilire a dispozițiilor de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (3), astfel cum a fost modificat ultima dată prin Regulamentul (CE) nr. 1662/1999 (4), în special articolul 76,
întrucât:
(1)
Prin Regulamentul (CE) nr. 2820/98 al Consiliului din 21 decembrie 1998 de aplicare a unui sistem multianual de tarife preferențiale generalizate pentru perioada 1 iulie 1999-31 decembrie 2001 (5), astfel cum a fost modificat ultima dată prin Regulamentul (CE) nr. 1310/2000 al Comisiei (6), Comunitatea a acordat beneficiul acestor preferințe tarifare Laosului.
(2)
Articolele 67-97 din Regulamentul (CEE) nr. 2454/93 stabilesc definirea conceptului de produse originare care trebuie folosit în cadrul preferințelor tarifare generalizate. Totuși, articolul 76 din acest regulament prevede derogări de la dispozițiile respective în favoarea unor țări mai puțin dezvoltate beneficiare ale SPG, care supun atenției Comunității o cerere adecvată în acest sens.
(3)
Prin Regulamentul (CE) nr. 1537/1999 al Comisiei (7), Laos a obținut o astfel de derogare pentru anumite produse textile pentru perioada 15 iulie 1999-14 iulie 2000.
(4)
Cererea depusă de Laos corespunde cerințelor articolului 76 din Regulamentul (CEE) nr. 2454/93. În special, introducerea anumitor condiții de natură cantitativă (pe bază anuală) care reflectă capacitatea pieței Comunității de a absorbi produsele din Laos, capacitatea anuală de export a Laosului și fluxul comercial real înregistrat nu sunt de natură să prejudicieze ramurile corespondente ale industriei Comunității. Totuși, derogarea trebuie adaptată în funcție de necesitățile economice.
(5)
Pentru a încuraja cooperarea regională între țările beneficiare, este de dorit să se prevadă ca materiile prime ce urmează a fi folosite în Laos în contextul acestei derogări să fie originare din țări membre ale Asociației Națiunilor din Asia de Sud-Est (ASEAN) (cu excepția Myanmar), ale Asociației din Asia de Sud pentru Cooperare Regională (SAARC) sau ale Acordului de parteneriat ACP-CE.
(6)
Administrarea transparentă și eficientă a acestor măsuri trebuie asigurată prin aplicarea dispozițiilor relevante, pentru gestionarea contingentelor tarifare prevăzute în Regulamentul (CEE) nr. 2454/93, astfel cum a fost modificat prin Regulamentul (CE) nr. 1427/97 (8).
(7)
Orice solicitare de prelungire a aplicării derogării peste cantitățile prevăzute trebuie examinată cu consultarea autorităților din Laos.
(8)
Pentru a fi pe deplin eficientă, derogarea trebuie acordată pe o durată de timp rezonabilă, adică până la 31 decembrie 2001, când expiră Regulamentul (CE) nr. 2820/98.
(9)
Măsurile prevăzute în prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
(1) Prin derogare de la articolele 67-97 din Regulamentul (CEE) nr. 2454/93, produsele enumerate în anexa prezentului regulament, care sunt fabricate în Laos din țesături (articole țesute) sau fire (articole tricotate) importate în această țară și originare dintr-o țară care face parte din Asociația Națiunilor din Asia de Sud-Est (ASEAN) (cu excepția Myanmar), din Asociația din Asia de Sud pentru Cooperare Regională (SAARC) sau din Acordul de parteneriat ACP-CE, se consideră ca fiind originare din Laos în conformitate cu acordurile de mai jos.
(2) În sensul alineatului (1), produsele se consideră ca fiind originare din ASEAN sau SAARC, atunci când sunt obținute în aceste țări potrivit regulilor de origine prevăzute în articolele 67-97 din Regulamentul (CEE) nr. 2454/93, sau ca fiind originare din țările beneficiare ale Acordului de parteneriat ACP-CE, atunci când sunt obținute în acele țări, în conformitate cu regulile de origine prevăzute în Protocolul nr. 1 la Acordul de parteneriat ACP-CE (9).
(3) Autoritățile competente din Laos se angajează să ia toate măsurile necesare pentru a asigura respectarea dispozițiilor alineatului (2).
Articolul 2
Derogarea prevăzută în articolul 1 se aplică produselor transportate direct din Laos și importate în Comunitate în perioada 15 iulie 2000-31 decembrie 2001, până la cantitățile anuale enumerate în anexă pentru fiecare produs.
Articolul 3
Cantitățile menționate în articolul 2 sunt gestionate de către Comisie în conformitate cu dispozițiile prevăzute în articolele 308a-308c din Regulamentul (CEE) nr. 2454/93.
Articolul 4
Atunci când cantitățile prevăzute în articolul 3 reprezintă 80 % din cantitățile indicate în anexă, Comisia decide, prin consultare cu autoritățile din Laos, dacă este necesar să se extindă aplicarea derogării la cantități superioare față de acele cantități.
Articolul 5
Certificatele de origine tip A emise de autoritățile competente din Laos în aplicarea prezentului regulament trebuie să cuprindă în caseta numărul 4 următoarea mențiune:
„Derogare - Regulamentul (CE) nr. 1613/2000”.
Articolul 6
În caz de dubiu, statele membre pot solicita o copie a documentului prin care se atestă originea materialelor folosite în Laos în conformitate cu prezenta derogare. O astfel de solicitare poate fi făcută în momentul punerii în liberă circulație a mărfurilor care beneficiază de dispozițiile prezentului regulament sau în cadrul cooperării administrative prevăzute la articolul 94 din Regulamentul (CEE) nr. 2454/93.
Articolul 7
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale sa și se aplică direct în toate statele membre.
Adoptat la Bruxelles, 24 iulie 2000.